Die Springbok-buksie Faf de Klerk het weer eens sy stempel dubbel en dwars vir die Sale Sharks afgedruk toe sy drie daartoe bygedra het dat die klub vir die eerste keer in sy geskiedenis met die Premiership Rugby Cup-titel weggestap het.
Die 28-jarige De Klerk het in die tweede helfte as plaasvervanger sy verskyning op die veld gemaak en dit was sy drie in die 78ste minuut van die spel – en met die telling 20 – 19 in die Sharks se guns – wat die wedstryd vir die Sharks beklink het.
Die Du Preez-broers het ook sleutelrolle in die Sale-oorwinning vertolk; met Dan wat ’n drie gedruk het en Rob wat met ’n paar belangrike doelskoppe geslaag het.
Die voormalige WP-losskakel verdien ’n pluimpie vir die koelkop-wyse waarop hy die finale doelskop deur die pale gejaag het.
Maar De Klerk ry tans op die kruin van die skrumskakelgolf en word deur baie kenners as die beste ter wêreld bestempel.
Volgens oudskrumskakel Conrad Breytenbach, die man wat die openingsdrie vir die Blou Bulle in die Curriebeker-eindstryd van 1998 gedruk het, is De Klerk ongetwyfeld die beste no. 9 ter wêreld.
“Sedert die Wêreldbeker-eindstryd speel Faf amper daagliks met meer selfvertroue. Sy werkverrigting, buiten sy normale pligte as ’n skrumskakel, is ongelooflik hoog gedurende ’n wedstryd en dit laat hom beslis bo ander uitstyg.”
Hoewel Suid-Afrika se minister van sport Nathi Mthethwa ongelukkig oor die gebeure was, het hy uiteindelik gesê dat daar nie teen die spelers opgetree sal word nie.